น้ำมันดิบปิดลบ 26 เซนต์
น้ำมันดิบ ตลาดนิวยอร์กปิดลบ 26 เซนต์ จากวิตกอุปสงค์ในตลาดโลก
12 ม.ค. 2556

น้ำมันดิบ ตลาดนิวยอร์กปิดลบ 26 เซนต์ จากวิตกอุปสงค์ในตลาดโลก
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนก.พ.ปิดขยับลง 26 เซนต์ หรือ 0.28% แตะที่ 93.56 ดอลลาร์/บาร์เรล โดยในสัปดาห์นี้ ราคาปรับขึ้น 47 เซนต์ หรือ 0.50%
ส่วนสัญญาน้ำมันดิบเบรนท์ (BRENT) ส่งมอบเดือนก.พ.ที่ตลาดลอนดอน ปิดร่วง 1.25 ดอลลาร์ หรือ 1.12% ที่ 110.64 ดอลลาร์/บาร์เรล และในช่วงสัปดาห์นี้ ราคาอ่อนแรงลง 67 เซนต์ หรือ 0.61%
ราคาน้ำมันได้รับแรงกดดัน หลังสำนักงานพลังงานสากล (IEA) คาดว่าอุปสงค์น้ำมันของยุโรปจะหดตัวต่อเนื่องในปีนี้ ขณะที่อุปสงค์ในภูมิภาคดังกล่าวได้แตะระดับต่ำสุดในรอบ 20 ปีอยู่แล้วหลังจากที่ปรับตัวลงในช่วง 5 ปี
ก่อนหน้านี้ มีรายงานว่าซาอุดิอาระเบีย ซึ่งเป็นผู้ส่งออกน้ำมันรายใหญ่ของโลก ได้ปรับลดการผลิตน้ำมันลงสู่ระดับต่ำสุดในรอบ 19 เดือนในเดือนธ.ค. ซึ่งก็เป็นผลจากอุปสงค์ที่อ่อนแรงทั่วโลก